Kort gedagte uit Psalm 118: die Psalm van die Hosanna-gebed en die verhoring van die Hosanna-gebed | Ons enigste Troos
Kort gedagte uit Psalm 118: die Psalm van die Hosanna-gebed en die verhoring van die Hosanna-gebed
Psalm 118 is die Psalm van die Hosanna-gebed. In vers 25 lees ons:
Gee tog heil. In die Hebreeus staan daar vir gee tog heil die woorde hoshia-na (hoshia = gee, na = tog). Daar kom die Hosanna vandaan, wat uitgeroep word by Jesus se intog in Jerusalem in Johannes 12:12-19 . Hosanna beteken dus: Gee tog heil (=verlossing).
Dit is ‘n gebed. In hierdie lied word gebid om verlossing: Hosanna!
Maar Ps 118 sing ook van die verhoring van die Hosanna-gebed. Die HERE het die gebed verhoor daardie dag toe die tempel verrys het op die verwerpte hoeksteen. Daardie dag – dit is die dag van verlossing; dit is die dag wat die HERE gemaak het (v 24 = Dit is die dag wat die HERE gemaak het; laat ons daaroor juig en bly wees).
En in die Nuwe Testament sien ons die vervulling, want:
Op Palmsondag (so word daardie Sondag genoem, toe Jesus op die rug van die eselsvul Jerusalem ingekomhet, omdat die mense toe palmtakke op die pad gegooi het) bid die skare die gebed van Psalm 118: Hosanna!
En die Vrydag daarop – Goeie Vrydag – vind die verhoring plaas: Jesus die Lam van God, word op Golgota geslag tot ons heil en verlossing. Dan verrys die tempel op die hoeksteen van sy verlossingswerk.
Die Hosanna gebed is verhoor met die dood van Christus aan die kruis. Maar dit beteken nie dat ons nie meer die gebed hoef te bid nie. Inteendeel, ons moet ook bid om deel te mag kry aan Golgotadag, verlossingsdag: Ag HERE, gee tog heil! Ag HERE, gee ons die geloof, gee ons deur die geloof deel aan die heil/verlossing. Hosanna!
This entry was posted on Augustus 19, 2011, in Psalm 118,Psalms. Bookmark the permalink.	Lewer kommentaar
← Psalm 118: die Psalm van die Hosanna-gebed en die verhoring van die Hosanna-gebed
Gebed van Calvyn vir jongmense in hulle studie →